ອີງ​ຕາມ​ເຈົ້າ​ໜ້າ​ທີ່ ​ສ​ຫລ ເຊື່ອ​ໄດ້​ວ່າ ຜູ້​ນຳ​ກຸ່ມລັດ​ອິ​ສ​ລາມ ຖືກ​ສັງ​ຫ​ານ ໃນ​ການ​ໂຈມ​ຕີ ຂອງ​ກຳ​ລັງ​ທະ​ຫານ ສ​ຫລ
ການ​ໂຈມ​ຕີ​ດັ່ງ​ກ່າວ​ມີ​ຂຶ້ນ​ທ່າມ​ກາງ​ຄວາມ​ເປັນ​ຫ່ວງທີ່​​ການ​ຖອນ​ກຳ​ລັງ​ທະ​ຫານ​ອາ​ເມ​ຣິ​ກັນ ອອກ​ຈາກ​ເຂດ​ຕາ​ເວັນ​ອອກ​ສຽງ​ເໜືອ​ຂອງ​ຊີ​ເຣຍ ເມື່ອບໍ່​ດົນ​ມານີ້ ຈະເສີມ​ກຳ​ລັງ​ໃຫ້​ກຸ່ມ​ຫົວ​ຮຸນ​ແຮງ​ດັ່ງ​ກ່າວ ທີ່​ໄດ້​ສູນ​ເສຍ​ເຂດ​ແດນ​ອັນ​ກວ້​າງ​ຂວາງ​ທີ່​ຕົນ​ເຄີຍ​ຄຸ້ມ​ຄອງ​ມາ​ໃນ​ຄັ້ງ​ນຶ່ງ.
ທ້າວ ອາບູ ບາກຄ໌ ອາລ-ບາກດາດີ ຜູ້ນຳທີ່ລຶກລັບຂອງກຸ່ມລັດອິສລາມ ຜູ້ທີ່ຊີ້ນຳການສູ້ລົບເພື່ອສາດສະໜາໃນທົ່ວໂລກ ແລະໄດ້ກາຍເປັນຜູ້ທີ່ສະຫະລັດຕ້ອງການຕົວຫຼາຍທີ່ສຸດຂອງໂລກນັ້ນ ເຊື່ອກັນວ່າ ຖືກຂ້າຕາຍ ຫຼັງຈາກທີ່ໄດ້ຕົກເປັນເປົ້າໝາຍໃນການຈູ່ໂຈມຂອງກຳລັງທະຫານສະຫະລັດໃນຊີເຣຍ ເຈົ້າໜ້າທີ່ສະຫະລັດທ່ານນຶ່ງ ກ່າວຕໍ່ອົງການຂ່າວ ເອພີ ເມື່ອຕອນແລງວັນເສົາຜ່ານມາ ວ່າ ທ້າວ ອາລ-ບາກດາດີ ໄດ້ເປັນເປົ້າໝາຍ ໃນການໂຈມຕີ ໃນແຂວງອິດລິບ ຂອງຊີເຣຍ ເຈົ້າໜ້າທີ່ສະຫະລັດທ່ານນີ້ ໄດ້ກ່າວຢືນຢັນວ່າ ຫົວໜ້າກຸ່ມລັດອິສລາມ ຫຼື IS ທີ່ຖືກສັງຫານ ໃນເຫດລະເບີດແຕກ ນັ້ນ ແມ່ນຍັງລໍຖ້າຂໍ້ມູນຢູ່ ຍັງບໍ່ມີລາຍລະອຽດໃດໆຕື່ມອີກໃນເວລານີ້ ເຈົ້າໜ້າທີ່ສະຫະລັດທ່ານນີ້ ບໍ່ໄດ້ຮັບອະນຸຍາດໃຫ້ສົນທະນາກ່ຽວກັບການໂຈມຕີດັ່ງກ່າວ ແລະໄດ້ກ່າວໃນຖານະບໍ່ເປີດເຜີຍຊື່ຂອງທ່ານ ທ່ານປະທານາທິບໍດີ ດໍໂນລ ທຣຳ ໄດ້ເວົ້າເຢີ້ຍການປະກາດທີ່ສຳຄັນ ໂດຍຂຽນລົງໃນທວີເຕີ້ວ່າ “ມີບາງສິ່ງບາງຢ່າງທີ່ໃຫຍ່ຫຼາຍ ຫາກໍເກີດຂຶ້ນ!” ໂຄສົກຂອງທຳນຽບຂາວ ທ່ານ ໂຮແກນ ກິດລີ ກ່າວພຽງແຕ່ວ່າ ທ່ານປະທານາທິບໍດີ ຈະ “ກ່າວຖະແຫລງທີ່ສຳຄັນ” ໃນເວລາ 9 ໂມງເຊົ້າວັນອາທິດມື້ນີ້ ຕາມເວລາໃນເຂດຕາເວັນອອກຂອງສະຫະລັດ ການໂຈມຕີດັ່ງກ່າວມີຂຶ້ນທ່າມກາງຄວາມເປັນຫ່ວງທີ່ການຖອນກຳລັງທະຫານອາເມຣິກັນ ອອກຈາກເຂດຕາເວັນອອກສຽງເໜືອຂອງຊີເຣຍ ເມື່ອບໍ່ດົນມານີ້ ຈະເສີມກຳລັງໃຫ້ກຸ່ມຫົວຮຸນແຮງດັ່ງກ່າວ ທີ່ໄດ້ສູນເສຍເຂດແດນອັນກວ້າງຂວາງທີ່ຕົນເຄີຍຄຸ້ມຄອງມາໃນຄັ້ງນຶ່ງ ອົງການສິ້ງຊອມສິດທິມະນຸດຂອງຊີເຣຍ ທີ່ຕິດຕາມກວດກາເບິ່ງສົງຄາມໃນຊີເຣຍ ໄດ້ລາຍງານວ່າ ການໂຈມທີ່ໄດ້ດຳເນີນການໂດຍກອງກຳລັງ ເຮລິຄອບເຕີ້ 8 ລຳ ຕິດຕາມດ້ວຍເຮືອບິນລົບລຳນຶ່ງ ທີ່ເປັນຂອງກຸ່ມພັນທະມິດສາກົນ ຊຶ່ງໄດ້ເລັງເປົ້າໝາຍໃສ່ ກຸ່ມເຮີຣາສ ອາລ-ດີນ (Hurras al-Deen) ທີ່ເປັນເຄືອຂ່າຍຂອງກຸ່ມອາລ-ກາອີດາ ທີ່ເອີ້ນວ່າ Guardians of the Jihad ແລະເປັນບ່ອນທີ່ເຊື່ອກັນວ່າ ພວກຜູ້ປະຕິບັດການຂອງກຸ່ມລັດອິສລາມ ທີ່ຫລົບລີ້ ຢູ່ໃນບໍລິເວນ ບາຣີຊາ ທາງພາກເໜືອຂອງເມືອງອິດລິບ ຫຼັງຈາກຕອນກາງຄືນຂອງວັນເສົາ ຈົນຮອດຕອນເຊົ້າວັນອາທິດມື້ນີ້ ອົງການດັ່ງກ່າວ ໄດ້ເວົ້າວ່າ ເຮລີຄອບເຕີ້ຫຼາຍລຳ ໄດ້ແນເປົ້າໝາຍການໂຈມຕີທາງອາກາດຢ່າງໜັກ ໃສ່ຖານທີ່ໝັ້ນຂອງກຸ່ມລັດອິສລາມ ເປັນເວລາປະມານ 120 ນາທີ ໃນລະຫວ່າງນັ້ນ ພວກນັກລົບເພື່ອສາສະໜາ ກໍແນອາວຸດໜັກຍິງຕອບໂຕ້ໃສ່ເຮລີຄອບເຕີ້ດັ່ງກ່າວ ອົງການສິ້ງຊອມສິດທິມະນຸດຂອງຊີເຣຍ ໄດ້ບັນທຶກຜູ້ເສຍຊີວິດ 9 ຄົນ ຍ້ອນການໂຈມຕີໂດຍເຮືອບິນເຮລີຄອບເຕີ້ຂອງກຳລັງພັນທະມິດ ຍັງບໍ່ເປັນທີ່ຮູ້ຈັກເທື່ອວ່າ ທ້າວ ອາລ-ບາກດາດີ ແມ່ນຜູ້ນຶ່ງຢູ່ໃນຈຳນວນດັ່ງກ່າວຫຼືບໍ່ ອີງຕາມການກ່າວຂອງອົງການນີ້ ທີ່ກ່າວຕື່ມວ່າ ຈຳນວນຂອງຜູ້ເສຍຊີວິດ ແມ່ນເປັນໄປໄດ້ວ່າ ຈະສູງຂຶ້ນ ຍ້ອນວ່າ ຍັງມີຜູ້ໄດ້ຮັບບາດເຈັບຈຳນວນຫຼວງຫຼາຍ ອ່ານຂ່າວນີ້ຕື່ມ ເປັນພາສາອັງກິດ AP Photo CAET575 By ROBERT BURNS, DEB RIECHMANN and ERIC TUCKER= Associated Press=